ÚRAD VLÁDY
     SLOVENSKEJ REPUBLIKY
SEKCIA VLÁDNEJ LEGISLATÍVY

								      Na rokovanie vlády SR
								      dňa 20. februára 2002
								      K materiálu č. 1261/2002
								      K bodu č. 

S T A N O V I S K O
  k návrhu zákona o sociálnom zabezpečení policajtov a vojakov a o zmene a doplnení niektorých zákonov
	
I
         Návrh zákona o sociálnom zabezpečení policajtov a vojakov a o zmene a doplnení niektorých zákonov predkladajú na rokovanie vlády Slovenskej republiky minister vnútra Ivan Šimko a minister obrany Jozef Stank.

II

	Návrh zákona o  sociálnom zabezpečení policajtov a vojakov a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky na rok 2002.

	Uzákonenie sociálneho zabezpečenia policajtov a profesionálnych vojakov, ich služobných pomerov, služobných platov a služobných príjmov spolu s materiálnym zabezpečením vytvára základné motivačné, stimulačné a garančné faktory výkonu služby.

          Na príprave zákona sa zúčastnili aj ostatné dotknuté subjekty, a to  Ministerstvo obrany Slovenskej republiky, Ministerstvo spravodlivosti Slovenskej republiky, Ministerstvo dopravy, pôšt a telekomunikácií Slovenskej republiky, Ministerstvo financií Slovenskej republiky, Národný bezpečnostný úrad a Slovenská informačná služba.
	
Návrh zákona vychádza z analýzy objektívnych záujmov štátu na zaistení vnútorného poriadku a bezpečnosti štátu, ako aj na zabezpečení potrieb obranyschopnosti Slovenskej republiky a profesionalizácii Armády Slovenskej republiky a z analýzy dopadov riešenia sociálneho zabezpečenia policajtov a profesionálnych vojakov.

Návrh zákona o   sociálnom zabezpečení policajtov a vojakov a o zmene a doplnení niektorých zákonov bol v Legislatívnej rade vlády prerokovaný dňa 12. februára 2002.

	Legislatívna rada vlády SR prerokovala návrh zákona o   sociálnom zabezpečení policajtov a vojakov a o zmene a doplnení niektorých zákonov a odporučila vláde návrh  s c h v á l i ť  s tým, že na rokovanie vlády bude predložené jeho nové znenie, do ktorého budú zapracované všetky jej pripomienky a odporúčania.

III

	Sekcia vládnej legislatívy Úradu vlády SR konštatuje, že prekladateľ do predloženého nového znenia návrhu zákona o sociálnom zabezpečení policajtov a vojakov a o zmene a doplnení niektorých zákonov zapracoval 37 odporúčaní a  pripomienok   legislatívnej  rady,  a preto  odporúča  vláde  návrh  zákona       s c h v á l i ť v predloženom znení s tým, že do návrhu budú zapracované ešte tieto legislatívno-technické pripomienky :

K § 69

	V odseku 5 je potrebné slová „sa môžu“ nahradiť slovom „možno“.
Čl. II
Je potrebné vypustiť bod 13 a následne prečíslovať nasledujúce body.

K bodu 40  
V § 109 odsek 12  je potrebné slová „v dohodnutej banke“ nahradiť slovami  „v dohodnutom peňažnom ústave“ .

K bodu 41 

Poznámku pod čiarou k odkazu 25a  je potrebné zosúladiť s legislatívnotechnickými pokynmi takto : „Nariadenie vlády Slovenskej republiky č.170/1993 Z.z. .... v znení neskorších predpisov“.

Všeobecnú časť dôvodovej správy návrhu je potrebné doplniť o stanovisko Ministerstva financií SR ku konštatovaniu , že návrh zákona nemá 

dopad na štátny rozpočet,  podľa § 51 zákona NR SR  č.303/1995 Z.z. o rozpočtových pravidlách v znení neskorších predpisov 

V Bratislave 14. februára 2002 
Vypracovala: D. Pajtinková

								      Štefan   G r m a n
								       generálny riaditeľ
								   sekcie vládnej legislatívy